Five Nights at Freddy's 2
Five Nights at Freddy's 2 – 2014 m. siaubo kompiuterinis žaidimas, kurį sukūrė Scott Cawthon. Tai antroji „Five Nights at Freddy's“ serijos dalis ir pirmojo žaidimo priešistorė. Kaip ir jo pirmtakas, žaidimas vyksta išgalvotoje picerijoje, kurioje žaidėjas veikia kaip apsaugos darbuotojas, turintis gintis nuo priešiškai nusiteikusių animatroninių personažų, kurie naktimis klaidžioja po piceriją. Pirmą kartą apie žaidimą S. Cawthon prabilo 2014 m. rugsėjį, praėjus vos mėnesiui po pirmojo žaidimo išleidimo. Jis buvo išleistas „Steam“ platformoje 2014 m. lapkričio 10 d., anksčiau nei planuota 2014 m. gruodžio 25 d. 2014 m. lapkričio 12 d. ir 2014 m. lapkričio 20 d. buvo išleistos mobiliosios žaidimo versijos Android ir iOS operacinėms sistemoms, o 2019 m. lapkričio 29 d. – Nintendo Switch, PlayStation 4 ir Xbox One. Žaidimas sulaukė daugiausia teigiamų kritikų atsiliepimų, kurie gyrė paniką sukeliančią žaidimo eigą, tačiau kritikavo jo sudėtingumą, palyginti su pirmtaku. 2015 m. kovo 2 d. buvo išleistas trečiasis serijos žaidimas „Five Nights at Freddy's 3“.